Vierjarige verdwyn in seePearlbaai in Yzerfontein. Foto: Wikimedia Commons Willem Lubbe, stasiebevelvoerder van die Nasionale Seereddingsinstituut (NSRI) in Yzerfontein, het gesê hulle is omstreeks 16:45 na Pearlbaai ontbied. “ŉ Gesin van Malmesbury was op die strand vir die dag. Die seuntjie het glo in die vlak water gespeel toe hy deur ŉ sleurstroom die water ingetrek is.” Volgens Lubbe het hulle dadelik ŉ seevaartuig en reddingsvoertuig ontbied. Die polisie en EMS/AMS Skymed-helikopter was ook op die toneel. Ondanks ŉ uitgebreide lug-, sand- en seesoektog was daar geen teken van die seuntjie nie. Reddingswerkers sal voortgaan om na sy liggaam te soek. Die voorval word ondersoek.